ส่วนที่ 1

ข้อมูลสรุป (Executive Summary)

บริษัท ยูนิเวนเจอร์ จำกัด (มหาชน) (“บริษัทฯ”) เดิมชื่อ บริษัท ยูนิไทยอ๊อกไซด์ จำกัด
ก่อตั้งขึ้นเมื่อวันที่ 25 มิถุนายน 2523 ด้วยทุนจดทะเบียนเริ่มแรก 5,000,000 บาท
ประกอบธุรกิจหลัก คือ ผลิตผงสังกะสีอ๊อกไซด์ ซึ่งเป็นสารเคมีภัณฑ์ที่ใช้ในอุตสาหกรรมยาง
อาหารสัตว์ สี ยารักษาโรค เครื่องสำอาง และเซรามิค
จำหน่ายให้กับลูกค้าทั้งภายในประเทศและต่างประเทศ ภายใต้เครื่องหมายการค้ารูป “เตาเผา”
ปัจจุบันมีกำลังการผลิตรวมเท่ากับ 7,200 ตันต่อปี โดยมีโรงงานอยู่ 2 แห่ง ตั้งอยู่ที่จังหวัดปทุมธานี
ในปี 2531
บริษัทฯได้จดทะเบียนแปรสภาพเป็นบริษัทมหาชนจำกัดและนำหุ้นสามัญเข้าจดทะเบียนเป็นหลักทรัพย์จดทะเบียนในตลาดหลักทรัพย์แห่งประเทศไทย
ต่อมาในเดือนพฤศจิกายน 2546 ได้เปลี่ยนแปลงมูลค่าหุ้นสามัญที่ตราไว้จากเดิมหุ้นละ 10 บาท
เป็นหุ้นละ 1 บาท

ปัจจุบัน บริษัทฯมีหลักทรัพย์จดทะเบียนในตลาดหลักทรัพย์แห่งประเทศไทย ภายใต้ชื่อย่อ “UV”
สำหรับหุ้นสามัญและ ”UV-W1” สำหรับใบสำคัญแสดงสิทธิที่จะซื้อหุ้นสามัญ จำนวน 17,427,299
หน่วย ซึ่งออกและเสนอขายเมื่อวันที่ 20 กุมภาพันธ์ 2546 โดย ณ วันที่ 31 ธันวาคม 2546
บริษัทฯมีทุนจดทะเบียน 944.53 ล้านบาท และมีทุนที่ออกและเรียกชำระแล้ว 515.11 ล้านบาท

นอกจากธุรกิจผลิตผงสังกะสีอ๊อกไซด์ บริษัทฯได้กระจายการลงทุนในบริษัทย่อยและบริษัทร่วม
เพื่อดำเนินธุรกิจต่างๆ อันได้แก่ บริษัท ฟอร์เวิร์ด ซิสเต็ม จำกัด (FS)
ซึ่งเป็นตัวแทนจำหน่ายเครื่องบันทึกเวลาและอุปกรณ์ควบคุมระบบจอดรถ ภายใต้เครื่องหมายการค้า
“AMANO” จากประเทศญี่ปุ่น และอุปกรณ์ควบคุมระบบจอดรถที่พัฒนาขึ้นเอง
ภายใต้เครื่องหมายการค้า “THAIPARK” บริษัท ไทย - ไลซาท จำกัด (TL)
ซึ่งเป็นตัวแทนจำหน่ายผงสังกะสีอ๊อกไซด์ให้แก่บริษัทฯ
และประกอบธุรกิจเป็นตัวแทนจำน่ายเคมีภัณฑ์และโลหะต่างๆ บริษัท ยูนิเวนเจอร์ คอนซัลติ้ง จำกัด
(UVC) ประกอบธุรกิจให้บริการเป็นที่ปรึกษาด้านการเงินและการลงทุน บริษัท ยูนิเวนเจอร์
แอสเซท แมเนจเม้นท์ จำกัด (UVAM) ดำเนินธุรกิจการลงทุนและการจัดการ และกองทุนรวม
กินรีพร็อพเพอร์ตี้ (KRF) เป็นกองทุนรวมอสังหาริมทรัพย์
ซึ่งมุ่งเน้นลงทุนในอสังหาริมทรัพย์ที่เกิดจากการปรับโครงสร้างหนี้
หรือสิทธิเรียกร้องที่มีอสังหาริมทรัพย์เป็นหลักประกัน

นอกจากนี้ บริษัทฯได้ขยายการดำเนินธุรกิจการลงทุน
โดยที่ผ่านมาการลงทุนส่วนใหญ่ของบริษัทฯจะเป็นการร่วมลงทุนในธุรกิจอสังหาริมทรัพย์ ได้แก่ บริษัท
แกรนด์ ยูนิตี้ ดิเวลล็อปเมนท์ จำกัด (GUD)
ดำเนินธุรกิจพัฒนาอสังหาริมทรัพย์โดยเฉพาะโครงการที่มีปัญหากับสถาบันการเงิน บริษัท แสนสิริ
เวนเจอร์ จำกัด (SV) ดำเนินธุรกิจพัฒนาอสังหาริมทรัพย์เพื่อขายอาคารชุดพักอาศัย บริษัท
เอส.ยู.เอ็น.แมเนจเม้นท์ จำกัด (S.U.N.) ดำเนินธุรกิจพัฒนาอสังหาริมทรัพย์เพื่อให้เช่าที่ดิน
(ทรัพย์สินส่วนพระมหากษัตริย์) พร้อมอาคารพาณิชย์ บริษัท โมเดอร์น ไดนามิค กอล์ฟ จำกัด
(MDG) ดำเนินกิจการสนามฝึกซ้อมกอล์ฟ และบริษัท เอ็กซ์เซลเล้นท์ เอ็นเนอร์ยี่ อินเตอร์เนชั่นแนล
จำกัด (EEI) ซึ่งเป็นบริษัทที่ปรึกษาด้านวิศวกรรมการจัดการและอนุรักษ์พลังงาน

สำหรับผลการดำเนินงานในปี 2546 บริษัทฯและบริษัทย่อยมีกำไรสุทธิ 224.89 ล้านบาท หรือ
0.45 บาทต่อหุ้น เพิ่มขึ้น 169.38 ล้านบาท คิดเป็นร้อยละ 305
เมื่อเทียบกับช่วงเดียวกันของปีก่อนซึ่งมีกำไรสุทธิ 55.51 ล้านบาท หรือ 0.17 บาทต่อหุ้น
บริษัทฯและบริษัทย่อยมีรายได้รวมเพิ่มขึ้นเมื่อเทียบกับปี 2545
ซึ่งส่วนใหญ่มาจากกำไรจากการขายเงินลงทุนระยะยาวเพิ่มขึ้น 51.18 ล้านบาท
และส่วนแบ่งกำไรจากเงินลงทุนตามวิธีส่วนได้เสียเพิ่มขึ้น 119.77 ล้านบาท

สำหรับฐานะทางการเงินของบริษัทฯและบริษัทย่อย ณ วันที่ 31 ธันวาคม 2546 มีสินทรัพย์รวม
1,697.28 ล้านบาท เพิ่มขึ้นจากปี 2545 จำนวน 876.27 ล้านบาท สาเหตุเนื่องจาก
บริษัทฯได้ลงทุนในโครงการอสังหาริมทรัพย์ ซึ่งเป็นที่ดินพร้อมสิ่งปลูกสร้างจำนวน 261.95 ล้านบาท
โดยผ่านกองทุนรวม กินรีพร็อพเพอร์ตี้ รวมถึงบริษัทฯมีเงินลงทุนในหลักทรัพย์เผื่อขายเพิ่มขึ้น
174.85 ล้านบาทและเงินลงทุนซึ่งบันทึกโดยวิธีส่วนได้เสียเพิ่มขึ้น 126.01 ล้านบาท เป็นต้น
ในส่วนของหนี้สิ้นและส่วนของผู้ถือหุ้น บริษัทฯและบริษัทย่อยมีหนี้สิน 264 ล้านบาท
และส่วนของผู้ถือหุ้น 1,433.29 ล้านบาท ซึ่งเพิ่มขึ้น 819.15
ล้านบาทเมื่อเทียบกับช่วงเดียวกันของปีก่อน โดยส่วนใหญ่เป็นผลจากเงินเพิ่มทุนเพิ่มขึ้น 404.52
ล้านบาท กำไรสุทธิเพิ่มขึ้น 169.38 ล้านบาท และกำไรที่ยังไม่เกิดขึ้นจริงของเงินลงทุนเพิ่มขึ้น
192.96 ล้านบาท

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )